

Suomen akuuttigeriatrian yhdistys

Toimintasuunnitelma 2019

# 1. Yhdistyksen tiedot

Suomen akuuttigeriatrian yhdistys on perustettu 27.10.2015 ja rekisteröity 20.11.2015. Yhdistyksen kotipaikka on Helsinki.

Yhdistys on moniammatillinen. Sen tarkoituksena on vanhusten akuuttihoidon laadun ja potilasturvallisuuden parantaminen, siihen liittyvän tiedon ja osaamisen sekä alan tutkimuksen kehittäminen lääkäreiden ja terveydenhuollon muiden ammattiryhmien keskuudessa Suomessa.

Yhdistyksestä ja sen toiminnasta kerrotaan internetsivuilla www.akuuttigeriatria.fi.

# 2. Yhdistyksen hallinto

Vuosikokouksessa 9.3.2018 valittu yhdistyksen hallitus on:

Laura Pikkarainen Helsinki puheenjohtaja

Esa Jämsen Tampere varapuheenjohtaja

Anna Sjölund Helsinki sihteeri

Hannele Ekstam Espoo rahastonhoitaja

Riitta Antikainen Oulu

Maaret Castrén Helsinki

Katja Vertainen Helsinki

Janne Alakare Vantaa varajäsen

Suomen akuuttilääketieteen yhdistyksen (SALY) ja Suomen Geriatrien (SG) edustajilla on oikeus osallistua yhdistyksen hallituksen kokouksiin. SALY:n edustajana on Timo Lukkarinen, SG:n edustajana Ulla Helin.

Vuosikokouksessa 2019 valitaan uusi hallitus. Yhdistyksen sääntöjen mukaan vuonna 2018 valittu puheenjohtaja (Laura Pikkarainen) jatkaa kahden vuoden toimikauden ajan jatkaen vuoden 2019. Sääntöjen mukaan sihteerin ja varapuheenjohtajan toimikausi jatkuu myös vuoden 2019 loppuun. Erovuorossa on rahastonhoitaja. Vuosikokouksessa valitaan täten neljä hallituksen jäsentä.

Hallitus kokoontuu 4–6 kertaa vuodessa. Osa kokouksista voidaan pitää etä- tai sähköpostikokouksina.

# 3. Yhdistyksen toiminnan tavoitteet vuonna 2019

Suomen akuuttigeriatrian yhdistyksen tavoitteena vuodelle 2019 on:

* viedä loppuun akuuttigeriatrian koulutusta ja päivystysten toimintaa koskeva selvitystyö
* kuvata akuuttigeriatrian perusteet eurooppalaisen curriculumin pohjalta ja arvioida sen käyttöä muiden erikoisalojen koulutustavoitteisiin (osaamisperusteisuus)
* toteuttaa akuuttigeriatrian alan koulutusta
* suunnitella ja toteuttaa Suomen päivystysten geriatrisen moniammatillisen työn verkostoitumista
* pilotoida geriatrisen päivystyksen GeriQ-laatumittaristoa kolmessa päivystyksessä tarkoituksena arvioida, soveltuuko mittaristo vanhusten päivystyshoidon laadun benchmark-työkaluksi
* kasvattaa yhdistyksen jäsenmäärää lisäämällä yhdistyksen tunnettuutta ja näkyvyyttä.

Tavoitteiden saavuttamiseksi yhdistys tekee yhteistyötä Suomen akuuttilääketieteen yhdistyksen ja Suomen Geriatrit ry:n kanssa.

## 3.1 Vanhuspotilaiden akuuttihoidon nykytilanne

Vuoden aikana viedään loppuun aiemmin aloitettu selvitystyö koskien akuuttigeriatrian opetusta lääkäreiden ja hoitajien peruskoulutuksessa sekä vanhuspotilaiden hoitoa osalta suurimmissa päivystyspisteissä. Kyselyiden tulokset ovat jo käytettävissä ja raportit laaditaan vuoden 2019 aikana. Koulutusta koskevaa raporttia tarjotaan Suomen Lääkärilehteen ja Sairaanhoitaja-lehteen, päivystystä koskevaa raporttia Suomen Lääkärilehteen.

## 3.2 Akuuttigeriatrian perusteiden kuvaus

Eurooppalaiset akuuttilääketieteen ja akuuttigeriatrian yhdistykset (EUSEM ja EUGMS:n Geriatric Emergency Medicine Special Interest Group) ovat valmistelleet eurooppalaisen 98-kohtaisen akuuttigeriatrian curriculumin. Yhdistys kääntää curriculumin suomeksi, jolloin sitä on mahdollisuus käyttää mm. akuuttilääketieteen ja geriatrian erikoislääkärikoulutusohjelmien tavoitteiden määrittämisessä sekä päivystyksissä toiminnan arviointiin. Käännöksestä ja curriculumin ydinkohdista raportoidaan Suomen Lääkärilehdessä.

## 3.3 Akuuttigeriatrian alan koulutus

Yhdistys tarjoaa vanhusten akuuttihoitoa koskevaa sessiota Lääkäri 2020-tapahtumaan. Yhdistys osallistuu Pohjolan Lääkäripäivät 2019 -tapahtumaan. Tavoitteena on lisäksi järjestää Geriatripäivien 2020 yhteydessä akuuttigeriatria-aiheinen pre-congress-symposium. Symposiumin suunnittelun pohjana on akuuttigeriatrian curriculum.

Akuuttigeriatrian tuomiseksi esille Sairaanhoitajapäivillä ollaan yhteydessä Fiocaan. Lisäksi selvitetään mahdollisuuksia ohjelman tuottamiseen SUPER:n, Kuntoutusalan Asiantuntijoiden ja Ensihoitoalan liiton koulutuksiin.

## 3.4 Yhdistyksen tunnettavuuden ja näkyvyyden lisääminen

Yhdistyksen tunnettavuutta pyritään lisäämään koulutuksen ja internetin (yhdistyksen omat sivut, Facebook) kautta. Omille internetsivuille kerätään ajankohtaista akuuttigeriatriaa käsittelevää sisältöä. Kokousraporttien ja tiedotuskirjeiden julkaisemista jatketaan. Sivuille kerätään lisäksi vanhuspotilaiden hoitoon liittyvää tietoa (esim. paikalliset hoitoketjut, testit), jonka tuottamisessa pyritään hyödyntämään yhdistyksen jäsenistöä.

Tietoisuutta yhdistyksestä lisätään Lääkärilehteen ja Sairaanhoitaja-lehteen kirjoitettavilla artikkeleilla. Yhdistys seuraa ja ottaa kantaa iäkkäiden päivystyspotilaiden hoitoon liittyvään keskusteluun yhdessä Suomen Geriatrien ja Suomen akuuttilääketieteen yhdistyksen kanssa. Jäseniä kannustetaan levittämään sanaa yhdistyksestä ja sen toiminnasta.

## 3.5 Yhdistyksen sisäinen toiminta

Yhdistyksen toiminnasta ja ajankohtaisista akuuttigeriatriaan liittyvistä asioista tiedotetaan jäsenistölle ja yhdistyksen sähköpostilistalle liittyneille tiedotuskirjein 3–4 kuukauden välein. Tiedotuskirjeen lähetetään aina kongressien jälkeen tavoitteena raportoida ajankohtaisista uutisista. Hallitus sopii vastuuhenkilöt raportointiin.

Lisäämällä tiedotusta ja internetsivujen sisältöä pyritään aktivoimaan myös jäsenistöä sisällön tuottamiseen ja keskusteluun sähköpostilistoja hyödyntäen. Keskustelun, internetsivujen ja mahdollisten tapaamisten kautta tarkoitus on tehdä jäsenistöä tutuksi toisilleen ja vaihtaa kokemuksia erilaisista toimintamalleista iäkkäiden potilaiden akuuttihoitoon liittyen. Tiedotusta suunnitellaan tehostettavaksi perustamalla Instagram-tili, linkittämällä EUGMS:n feedi yhdistyksen sivuille ja tarjoamalla aineistoa Helsingin Sanomien terveysteemasivuille.

Yhdistys osallistuu Euroopan geriatriyhdistyksen (EUGMS) Geriatric Emergency Medicine Special Interest Groupin (GEM SIG) toimintaan ja sen kokoukseen EUGMS:n kongressin yhteydessä syyskuussa 2019.

Toimintakauden aikana valmistellaan myös yhdistyksen varojen käyttöä (stipendimahdollisuudet, paikallisten koulutusten järjestäminen).